กลุ่มแชโบล กำลังครอบครองเกาหลีใต้
“80% ของ GDP ประเทศ กำลังตกอยู่กับกลุ่มธุรกิจขนาดใหญ่ เพียงแค่ไม่กี่ครอบครัวเท่านั้น”  เรื่องนี้เป็นเหตุการณ์ที่เกิดขึ้นกับเกาหลีใต้ ซึ่งมีจุดเริ่มต้นมาจาก การปฏิรูปที่ฝังรากลึกไว้ตั้งแต่เมื่อ 60 ปีก่อน ภายใต้คำว่า “แชโบล”  แชโบล คืออะไร แล้วทำไม แชโบล ถึงเป็นสาเหตุของเรื่องนี้?  ลงทุนแมนจะเล่าให้ฟัง
29 เม.ย. 2562

กลุ่มแชโบล กำลังครอบครองเกาหลีใต้ / โดย ลงทุนแมน
“80% ของ GDP ประเทศ กำลังตกอยู่กับกลุ่มธุรกิจขนาดใหญ่ เพียงแค่ไม่กี่ครอบครัวเท่านั้น”
เรื่องนี้เป็นเหตุการณ์ที่เกิดขึ้นกับเกาหลีใต้
ซึ่งมีจุดเริ่มต้นมาจาก การปฏิรูปที่ฝังรากลึกไว้ตั้งแต่เมื่อ 60 ปีก่อน
ภายใต้คำว่า “แชโบล”
แชโบล คืออะไร
แล้วทำไม แชโบล ถึงเป็นสาเหตุของเรื่องนี้?
ลงทุนแมนจะเล่าให้ฟัง
อดีตเกาหลีเป็นประเทศที่มีขนาดเศรษฐกิจไม่ได้ใหญ่มาก เน้นเกษตรกรรมเป็นหลัก
และความเป็นอยู่ของประชากรเกาหลีเองก็ไม่ได้ดีเท่าไรนัก
ในช่วงปี 1945 หลังจากสงครามโลกครั้งที่ 2 
เกาหลีถูกแบ่งแยกดินแดนออกเป็นสองส่วน คือเกาหลีเหนือกับเกาหลีใต้
ซึ่งกลายเป็นตัวแทนของสงครามเย็นระหว่าง
สหภาพโซเวียต (ฝ่ายเกาหลีเหนือ) กับ สหรัฐอเมริกา (ฝ่ายเกาหลีใต้)
เศรษฐกิจของเกาหลีใต้ทวีความเลวร้าย จากสงครามตัวแทนที่เกิดขึ้น
แต่ อี ซึงมัน ประธานาธิบดีคนแรกของเกาหลีใต้ยังไม่ได้สนใจในเรื่องนี้
กลับมุ่งเน้นที่จะทำสงครามกับเกาหลีเหนือมากยิ่งขึ้น
ไม่เพียงเท่านั้น เงินสนับสนุนที่ทางสหรัฐอเมริกาส่งมาเพื่อช่วยเหลือกลับไปไม่ถึงประชาชน เพราะเกิดการคอร์รัปชันขึ้น
ซึ่งการคอร์รัปชัน ทำให้เงินเหล่านี้ตกอยู่กับกลุ่มนายทุนเพียงไม่กี่กลุ่ม โดยเฉพาะกลุ่มแชโบล
กลุ่มแชโบลคือ กลุ่มบริษัทขนาดใหญ่ที่ทรงอิทธิพลทางการค้า และการลงทุนในประเทศเกาหลีใต้ซึ่งเกิดขึ้นหลังสงครามโลกครั้งที่ 1
ในปี 1960 อี ซึงมัน ได้ทำการทุจริตการเลือกตั้งเพื่อที่จะอยู่ในตำแหน่งต่อ 
โดยได้รับการสนับสนุนจากกลุ่มแชโบลที่ได้รับผลประโยชน์
สิ่งที่ตามมาก็คือ ชาวเกาหลีใต้ลุกฮือต่อต้านในเรื่องนี้อย่างรุนแรง และเกิดจลาจลขึ้น ซึ่งภายหลังพบว่ามีนักศึกษาเสียชีวิตหลายร้อยคนจากเหตุการณ์นี้
เรื่องนี้ทำให้ นายพลปัก ชอง-ฮี ตัดสินใจปฏิวัติยึดอำนาจ เพื่อกอบกู้เศรษฐกิจ และกำจัดการคอร์รัปชันที่เกิดขึ้นในยุค อี ซึงมัน ให้หมดไป
เกาหลีใต้จึงกลับมาปกครองอยู่ภายใต้ระบอบเผด็จการ
แม้นายพลปัก ชอง-ฮี จะประกาศว่าต้องการปราบคอร์รัปชันให้หมดไป แต่เรื่องนี้กลายเป็นสิ่งที่ยากลำบาก
เพราะว่าช่วงที่ผ่านมากลุ่มแชโบลได้กลายเป็นกำลังหลักในการผลักดันประเทศไปแล้ว การปราบคอร์รัปชันทั้งหมดภายในทันที อาจทำให้เศรษฐกิจไม่สามารถเดินหน้าต่อไปได้
ผลลัพธ์สุดท้ายก็คือ ผู้ทุจริตบางรายเท่านั้นที่ถูกดำเนินคดีตามกฎหมาย ส่วนที่เหลือได้รับการประนีประนอมให้จ่ายค่าปรับแทน
หลังจากนั้น แชโบล ก็ได้กลายเป็นรากฐานในการปฏิรูปเศรษฐกิจร่วมกับรัฐบาล
โดยเริ่มมีการเปลี่ยนแปลงจากอุตสาหกรรมสินค้าอุปโภคบริโภคทั่วไปสู่อุตสาหกรรมหนัก
เช่น อุตสาหกรรมผลิตเหล็ก อิเล็กทรอนิกส์ และยานยนต์
ตัวอย่างของแชโบลรายใหญ่สุด 5 อันดับแรกของเกาหลีใต้ที่ยังคงอยู่ในปัจจุบัน ได้แก่ Samsung, SK Group, Hyundai, Lucky Goldstar (LG) Group และ Lotte
ไม่เพียงเท่านั้น ทางรัฐบาลปัก ชอง-ฮี เองยังมีส่วนร่วมในการดึงให้นักลงทุนต่างชาติเข้ามาร่วมลงทุน ไปจนถึงการค้ำประกันเงินกู้จากต่างประเทศในบางโครงการให้กับบริษัทในกลุ่มแชโบลอีกด้วย
เศรษฐกิจเกาหลีใต้เริ่มเห็นการฟื้นฟูที่ชัดเจนมากขึ้นเรื่อยๆ
ในที่สุดปี 1966 GDP ของเกาหลีใต้ก็มีการเติบโตอยู่ในระดับสองหลักเป็นครั้งแรกที่ 11.2%
และคงอยู่ในระดับที่ใกล้เคียงติดต่อกันอีกหลายปี
เกาหลีใต้จึงถูกขนานนามว่าเป็น หนึ่งในสี่เสือแห่งเอเชีย
ซึ่งประกอบไปด้วย ฮ่องกง, สิงคโปร์, เกาหลีใต้ และไต้หวัน
แชโบลจึงกลายเป็นแกนหลักของเศรษฐกิจเกาหลีใต้ตั้งแต่นั้นเป็นต้นมาจนถึงปัจจุบัน
แม้ว่าแชโบลจะทำให้เศรษฐกิจของเกาหลีใต้เติบโตอย่างก้าวกระโดด
แต่สิ่งที่ต้องแลกมากลับมีมูลค่ามหาศาล และแก้ไขได้ยาก
เพราะกลุ่มแชโบลได้เพิ่มความเหลื่อมล้ำทางสังคมในเกาหลีใต้อย่างชัดเจนมากขึ้น เพราะผู้ครอบครองทรัพย์สินในประเทศตกอยู่ในกลุ่มคนจำนวนหนึ่งเท่านั้น
ถึงแม้ว่าที่ผ่านมา รัฐบาลได้พยายามที่จะเข้ามาลดบทบาทของกลุ่มแชโบลลง
แต่สุดท้ายแล้วไม่สามารถทำได้สำเร็จ เพราะทุกอย่างมีผลประโยชน์มาเกี่ยวข้อง
แชโบลเปรียบเสมือนก้อนเนื้อที่ฝังลึก
ถ้าเราหยิบออก ก็อาจจะส่งผลกระทบต่อร่างกาย ซึ่งก็หมายถึงเศรษฐกิจของประเทศเกาหลีใต้นั่นเอง
ก็น่าติดตามว่ากลุ่มแชโบลจะมีอิทธิพลต่อประเทศเกาหลีใต้ในอนาคตไปอีกนานแค่ไหน
สำหรับประเทศไทย
ในปัจจุบันอาจจะยังไม่มีบริษัทที่แผ่ขยายเป็นอาณาจักรเหมือนกลุ่มแชโบล
แต่มีบางท่านก็เริ่มจะเห็นเค้าลางที่คล้ายกัน
กลุ่มบริษัทขนาดใหญ่ไม่กี่บริษัท ขยายไปอยู่ในทุกธุรกิจ
ซึ่งก็น่าคิดว่า
ประเทศไทย เรากำลังจะเดินตามรอย ประเทศเกาหลีใต้ หรือไม่..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 
ช่วง Pre-order พิเศษ กดรับคูปองส่วนลด 20% (มีจำนวนจำกัด) ได้ที่
Lazada: 
Shopee: 
----------------------
References
-
-
-
-
-
-
-